Victor Osimhen

Victor James Osimhen (s. 29. joulukuuta 1998 Lagos) on nigerialainen jalkapalloilija, pelipaikaltaan hyökkääjä. Hän edustaa Turkin Superliigassa pelaavaa Galatasarayta.
Seurajoukkueura.
Osimhen siirtyi kotimaastaan saksalaisseura Wolfsburgiin tammikuussa 2017. Hän pelasi Bundesliigassa kahden kauden aikana 14 ottelua, Kesällä 2018 hän siirtyi Belgian liigassa pelaavaan Charleroihin, jossa hän pelasi 34 liigaottelua ja teki 19 maalia. Kesällä 2019 Charleroi lunasti Osimhenin omistukseensa mutta myi hänet pian ranskalaisseura Lilleen. Kaudella 2019–2020 Osimhen teki Ligue 1:ssä 27 ottelussaan 13 maalia ja teki maalin myös toisessa Mestarien liigan ottelussaan englantilaisseura Chelseaa vastaan sekä neljännessä Mestarien liigan ottelussaan espanjalaista Valenciaa vastaan.
Heinäkuussa 2020 Osimhen siirtyi 70 miljoonan euron siirtosummalla Lillestä Napoliin. Hän pelasi ensimmäisellä Serie A -kaudellaan 24 liigaottelua ja teki niissä kymmenen maalia, joista kaksi toukokuussa Speziaa vastaan. Eurooppa-liigassa hän pelasi kolme ottelua maaleitta. Kaudella 2021–2022 Osimhen pelasi 27 Serie A -ottelua ja teki niissä 14 maalia, joista kaksi syyskuussa Sampdoriaa sekä maaliskuussa perättäisissä otteluissa Hellas Veronaa ja Udinesea vastaan. Edellisen kauden tapaan hän oli välillä pitkään poissa kentiltä loukkaantumisen vuoksi. Eurooppa-liigan viidessä ottelussaan hän teki neljä maalia, joista kaksi Leicester Cityä sekä yhden Spartak Moskovaa ja Legia Varsovaa vastaan. Kaudella 2022–2023 Osimhen voitti sekä Serie A:n mestaruuden että maalikuninkuuden tehtyään 32 ottelussa 26 maalia. Lokakuussa hän teki Sassuoloa vastaan kolme maalia. Tammi-helmikuussa 2023 hän teki maalin kahdeksassa peräkkäisessä liigaottelussa. Mestarien liigan kuudessa ottelussaan hän teki viisi maalia: alkulohkossa yhden Ajaxia vastaan, neljännesvälierissä yhden vierasottelussa ja kaksi kotiottelussa Eintracht Frankfurtia vastaan sekä puolivälierissä yhden maalin AC Milania vastaan. Kausi 2023–2024 meni heikosti ja Napoli sijoittui sijalle 10 Serie A:ssa. Napoli keräsi myös heikon 53 pistettä verrattuna edellisen kauden 90 pisteeseen. Myös Osimhen pelasi heikomman kauden jolla teki vain 15 maalia liigassa ja kaksi maalia lisäksi Mestarien liigassa. Mestarien liigassa joukkue putosi neljännesvälierissä FC Barcelonalle yhteismaalein 4–2. Kauden aikana Napolin Tiktok-tili oli ladannut kyseenalaisen videon, jonka seurauksena Osimhen halusi siirtyä pois joukkueesta. 
Kesällä 2024 huhuissa kävivät PSG, Chelsea ja Al-Ahli, mutta lopuksi Osimhen siirtyi lainalle turkkilaisen Galatasarayn riveihin. Kaudella 2024–2025 Osimhen pelasi Galatasarayn voittamassa Turkin Superliigassa 30 ottelua ja oli 26 maalillaan sarjan paras maalintekijä. Hän teki ensimmäisen hattutemppunsa Galatasarayn pelaajana 14. maaliskuuta 2025 sarjaottelussa Antalyasporia vastaan. Osimhen oli lainakaudellaan Galatasarayssa voittamassa myös Turkin cupia, jossa hän pelasi neljä ottelua ja teki viisi maalia. Galatasarayn 3–0-voittoon päättyneessä Turkin cupin loppuottelussa Trabzonsporia vastaan hän teki joukkueensa toisen ja kolmannen maalin. Eurooppa-liigassa hän pelasi kaudella 2024–2025 seitsemän ottelua, joissa hän teki kuusi maalia. 
Heinäkuussa 2025 Osimhen siirtyi Galatasarayhin pysyvästi 75 miljoonan euron siirtosummalla, joka on Turkin kaikkien aikojen suurin pelaajasta maksettu summa. Hän allekirjoitti Galatasarayn kanssa nelivuotisen sopimuksen.
Maajoukkueura.
Osimhen oli voittamassa alle 17-vuotiaiden maailmanmestaruutta vuonna 2015. Hän teki vähintään yhden maalin Nigerian kaikissa seitsemässä ottelussa ja oli turnauksen paras maalintekijä kymmenellä maalillaan. Hän pelasi kolme ottelua Nigerian voittaessa alle 23-vuotiaiden Afrikan-mestaruuden 2015. Hän pelasi ensimmäisen kerran Nigerian miesten maajoukkueessa kesäkuussa 2017 Togoa vastaan. Ensimmäisen maaottelumaalinsa hän teki syyskuussa 2019 ystävyysottelussa Ukrainaa vastaan. Kesäkuussa 2022 hän teki neljä maalia Afrikan-mestaruuskilpailujen karsinnassa São Tomé ja Príncipeä vastaan.
Afrikan-mestaruuskilpailuissa 2019 Osimhen saavutti pronssia mutta pääsi pelaamaan vain pronssiottelussa 45 minuutin ajaksi. Osimhen kuului Nigerian hopeaa saavuttaneeseen joukkueeseen Afrikan-mestaruuskilpailuissa 2023, joissa hän pelasi avauskokoonpanossa kaikki Nigerian seitsemän ottelua ja teki maalin alkulohko-ottelussa Päiväntasaajan Guineaa vastaan. Kaikkiaan hän on elokuun puoleenväliin 2025 mennessä pelannut 41 miesten maaottelua ja tehnyt 26 maalia.